《南行秋兴 其一》
明代·童轩

皇华才咏出神州，泽国砧声已报秋。江上西风吹短发，天涯明月送孤舟。

仲宣自笑贫犹客，李广宁知老未侯。世事悠悠何足问，且将吾道付沧洲。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。